b'\n_START_ARTICLE_\nPinara\n_START_SECTION_\nIme\n_START_PARAGRAPH_\nV Pinari so \xc4\x8dastili Pandarja, likijskega junaka iz trojanske vojne, zato so nekateri avtorji sklepali, da je on dal mestu ime._NEWLINE_Po Menekratovi Zgodovini Likije, na katero se sklicuje \xc5\xa0tefan Bizantinski, je bila Pinara kolonija Ksantosa, ki se je prvotno imenovala Artymnesos. Kasnej\xc5\xa1e likijsko ime Pinara izhaja iz izrazov pille\xc3\xb1ni ali pinale, ki pomenita okrogel hrib ali preprosto okrogel. Mesto resni\xc4\x8dno stoji na veliki zaobljeni skalnati masi, njegove ru\xc5\xa1evine pa obdaja bolj ali manj okrogel greben skalnih stolpov. Drug vir (Panjasis) trdi, da je mesto ustanovil Pinar, sin Tremila ali Tremula. Na to trditev nekateri viri zaradi konteksta gledajo kot na nepomembno.\n_START_SECTION_\nZgodovina\n_START_PARAGRAPH_\nPinare anti\xc4\x8dni pisci ne omenjajo prav pogosto, iz ob\xc5\xa1irnih ru\xc5\xa1evin in Strabonovih zapisov pa je mo\xc4\x8d sklepati, da je bila ena od najve\xc4\x8djih mest v Likiji. Bila je glavno likijsko pristani\xc5\xa1ko mesto, dokler ni pristani\xc5\xa1\xc4\x8da zasul mulj in ga spremenil v sedanje mokri\xc5\xa1\xc4\x8de._NEWLINE_Ena od redkih omemb mesta v anti\xc4\x8dnih virih pravi, da je Pinara skupaj z drugimi likijskimi mesti podprla karijskegasatrapa Piksodarja. Bila je \xc4\x8dlanica Likijske zveze, v kateri je imela tri volilne glasove. Leta 334 pr. n. \xc5\xa1t. se je vdala Aleksandru Velikemu. Po njegovi smrti je mesto pripadlo Pergamskemu kraljestvu. Ko je zadnji pergamski kralj Atal III. leta 133 pr. n. \xc5\xa1t. umrl in svoje kraljestvo v oporoki zapustil Rimski republiki, je Pinara postala rimsko mesto. V prvem znanem dokumentu iz tega obdobja je podatek, da je od dobrotnika Opramoasa dobila prispevek za obnovo javnih zgradb._NEWLINE_V Pinari so zelo zgodaj sprejeli kr\xc5\xa1\xc4\x8danstvo. Znanih je pet pinarskih \xc5\xa1kofov: Evstahij, ki je podpisal formulo Akacija iz Cezareje na koncilu v Selevkiji leta 359, Heliodor, ki je podpisal pismo likijskih \xc5\xa1kofov cesarju Leonu I. Tra\xc4\x8danu leta 458, Zenas, udele\xc5\xbeenec Trulanske sinode leta 692, Teodor, udele\xc5\xbeenec drugega nicejskega koncila leta 787 in Atanazij, udele\xc5\xbeenec Fotijevega koncila leta 879. Pinara je bila rojstni kraj Nikolaja iz Mire. V 9. stoletju je zaradi stalnega pritiska napadalcev izgubila vse prebivalce.'